ผู้ลงทะเบียนโครงการลงทะเบียนเพื่อสวัสดิการแห่งรัฐ ปี 2565 ที่มีสถานะการลงทะเบียนไม่สมบูรณ์ เร่งแก้ไขข้อมูลให้แล้วเสร็จภายใน 3 พฤศจิกายนนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า จากการประกาศผล “สถานะการลงทะเบียน” ของโครงการลงทะเบียนเพื่อสวัสดิการแห่งรัฐ ปี 2565 เมื่อวันที่ 23 กันยายนที่ผ่านมา พบว่า มีจำนวน 625,469 ราย ที่มี “สถานะการลงทะเบียนไม่สมบูรณ์” เนื่องจากข้อมูลของผู้ลงทะเบียนไม่ตรงตามฐานข้อมูลของกรมการปกครอง โดยผู้ลงทะเบียนกลุ่มดังกล่าว หากสถานะ "การลงทะเบียนไม่สมบูรณ์ เนื่องจากผู้ลงทะเบียนมีคู่สมรส แต่คู่สมรสของผู้ลงทะเบียนเสียชีวิต หรือหากผู้ลงทะเบียนแจ้งจำนวนบุตรไม่ครบถ้วน แต่ปรากฏว่า บุตรของผู้ลงทะเบียนมีอายุเกิน 18 ปีบริบูรณ์แล้ว ขอให้ผู้ลงทะเบียนตรวจสอบสถานะอีกครั้ง ในวันที่ 27 กันยายนนี้ส่วนกรณีอื่นๆ สามารถตรวจสอบความถูกต้องของข้อมูลได้ ณ ที่ว่าการอำเภอ/สำนักงานเขต หากพบว่าข้อมูลไม่ถูกต้องขอให้ดำเนินการปรับปรุงแก้ไขให้ถูกต้อง หรือหากพบว่า ข้อมูลไม่ตรงกับข้อมูลทะเบียนราษฎร์ ต้องติดต่อขอแก้ไขข้อมูล ณ หน่วยงานรับลงทะเบียนที่ผู้ลงทะเบียนได้ยื่นแบบฟอร์มลงทะเบียนไว้เท่านั้น หรือหากลงทะเบียนผ่านเว็บไซต์ สามารถติดต่อขอแก้ไขข้อมูลที่หน่วยงานรับลงทะเบียนใดก็ได้ โดยจะต้องแก้ไขให้แล้วเสร็จภายในวันที่ 3 พฤศจิกายนนี้ พร้อมตรวจสอบสถานะ การลงทะเบียนได้อีกครั้งในทุกวันศุกร์ของสัปดาห์ถัดไป ผ่านทางเว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th หรือตรวจสอบผ่านหน่วยงานรับลงทะเบียนทุกหน่วยงานสำหรับความคืบหน้าการลงทะเบียนโครงการฯ ล่าสุด มีประชาชนลงทะเบียนแล้ว 18,058,564 ราย โดยลงทะเบียนผ่านเว็บไซต์ 9,717,953 ราย และผ่านหน่วยงานรับลงทะเบียน 8,340,611 ราย